Dende hai yá unos años la mio persona ye la más recurrente a la hora de que los «foroadictos» la entamen con daquién. Vengo soportando estoicamente toa clas d'insultos, llevantos, belurdies y vexaciones cibernétiques. De ralo en ralo, siempre aparecen los mesmos, qu'aprovechen cualquier asuntu o noticia rellacionada conmigo o con Dixebra p'aventar les sos verdaes a medies, los sos tracamundios, la  so versión interesada y sesgada, o directamente les sos mentires y difamaciones. Ensin pruebes, ensin argumentos, ensin nada no que se sofitar, táchenme de vendíu, traidor, falsu, combayón, hipócrita, peseteru, mafiosu, corruptu… y demás axetivos, nuna especie de carrera del desprestixu onde'l que suelte la barbaridá más grande gana.